ΣΧΕΔΙΟ ΨΗΦΙΣΜΑΤΟΣ των υπουργών των κρατών που συμμετέχουν στην ευρωπαϊκή συνεργασία στον τομέα της επιστημονικής και τεχνικής έρευνας (COST) (υπεγράφη στη Βιέννη στις 21 Νοεμβρίου 1991) (91/C 333/01)

Οι αντιπρόσωποι των κυβερνήσεων του Βασιλείου του Βελγίου, της Τσεχικής και Σλοβακικής Ομόσπονδης Δημοκρατίας, του Βασιλείου της Δανίας, της Γερμανίας, του Βασιλείου της Ισπανίας, της Γαλλικής Δημοκρατίας, της Ελληνικής Δημοκρατίας, της Ουγγρικής Δημοκρατίας, της Ισλανδικής Δημοκρατίας, της Ιρλανδίας, της Ιταλικής Δημοκρατίας, της Σοσιαλιστικής Ομόσπονδης Δημοκρατίας της Γιουγκοσλαβίας (1), του Μεγάλου Δουκάτου του Λουξεμβούργου, του Βασιλείου των Κάτω Χωρών, του Βασιλείου της Νορβηγίας, της Αυστριακής Δημοκρατίας, της Πολωνικής Δημοκρατίας, της Πορτογαλικής Δημοκρατίας, της Φινλανδικής Δημοκρατίας, της Ελβετικής Συνομοσπονδίας, του Βασιλείου της Σουηδίας, της Τουρκικής Δημοκρατίας και του Ηνωμένου Βασιλείου της Μεγάλης Βρετανίας και Βορείου Ιρλανδίας, καθώς και το Συμβούλιο και η Επιτροπή των Ευρωπαϊκών Κοινοτήτων, συνελθόντες στη Βιέννη στις 21 Νοεμβρίου 1991,

Εκτιμώντας:

ότι η COST που ιδρύθηκε κατά τη διάσκεψη των υπουργών έρευνας στις 22 και 23 Νοεμβρίου 1971, έχει αποδείξει τη σημασία της ως μέσου για την προώθηση της ευρωπαϊκής συνεργασίας στον τομέα της επιστημονικής και τεχνικής έρευνας-

ότι ο αριθμός των σχεδίων COST και οι τομείς της έρευνας που καλύπτει η συνεργασία COST αυξάνονται σημαντικά με την πάροδο του χρόνου, και ιδίως τα τελευταία δέκα χρόνια-

ότι τα ερευνητικά σχέδια της COST και της Ευρωπαϊκής Κοινότητας έχουν ωφελήσει άλληλα λόγω του συμπληρωματικού χαρακτήρα τους-

ότι η COST αποτελεί σημαντικό μέσον για τη δημιουργία της απαραίτητης συνδυασμένης δράσης μεταξύ κοινοτικής έρευνας και έρευνας που διεξάγεται σε εξωκοινοτικές

χώρες, και ότι γίνεται προοδευτικά το κύριο όργανο για τη συντονισμένη δράση μεταξύ των ευρωπαϊκών χωρών-

ότι οι συντονισμένες δράσεις COST χαρακτηρίζονται από ελαστική και ευπροσάρμοστη διάρθρωση καθώς και από ρεαλιστική προσέγγιση, πράγμα που εξασφαλίζει ότι τα περισσότερα σχέδια προέρχονται από τους ίδιους τους επιστήμονες και τεχνικούς εμπειρογνώμονες καθώς και από εκείνους που έχουν άμεσο ενδιαφέρον για την επίτευξη διεθνούς συνεργασίας-

ότι οι δραστηριότητες της COST προωθούν τη συνεργασία Ε & Α μεταξύ βιομηχανίας, πανεπιστημίων και εθνικών ερευνητικών κέντρων στον τομέα της προανταγωνιστικής έρευνας, και ότι η COST ενθαρρύνει την επιστημονική προσέγγιση της συνεργασίας Ε & Α-

ότι η COST υποστηρίζει και ενθαρρύνει τη διμιουργία επιστημονικών δικτύων-

ότι η COST προωθεί νέους τομείς διεθνούς συνεργασίας Ε & Α-

ότι η αξιολόγηση του συστήματος COST αποδεικνύει ότι παραμένει σημαντικός παράγων για τη διεθνή συνεργασία Ε & Α-

ότι το Συμβούλιο των Ευρωπαϊκών Κοινοτήτων, στα ψηφίσματα που εξέδωσε τον Ιούνιο του 1989 και τον Ιούνιο του 1990 (2), επιβεβαίωσε ιδίως την άποψή του ότι η COST αποτελεί σημαντικό μέσον για την προώθηση της ευρωπαϊκής συνεργασίας στον τομέα της επιστημονικής και τεχνικής έρευνας-

ότι η Επιτροπή, ενισχύοντας τη βοήθεια που παρέχει στην COST, διαδραματίζει ζωτικό ρόλο στην επιτυχή εκτέλεση και διαχείριση των σχεδίων Ε & Α της COST-

ότι τα σχέδια συντονισμένης δράσης της COST εκτός κοινοτικών προγραμμάτων ήταν, από το 1989, ανοικτά κατά περίπτωση στη συμμετοχή οργανισμών που εδρεύουν σε χώρες μη μέλη της COST-

ότι έχει αναγνωρισθεί το πλεονέκτημα που παρουσιάζει η διεύρυνση της COST με την προοδευτική προσχώρηση κρατών της κεντρικής και της ανατολικής Ευρώπης-

ότι το Ευρωπαϊκό Κοινοβούλιο καλωσόρισε την προσχώρηση άλλων ευρωπαϊκών χωρών στην COST-

ότι η Τσεχική και Σλοβακική Ομόσπονδη Δημοκρατία, η Ουγγρική Δημοκρατία, η Ισλανδική Δημοκρατία και η Πολωνική Δημοκρατία έχουν ζητήσει να γίνουν μέλη της COST,

χαιρετίζουν την προσχώρηση της Τσεχικής και Σλοβακικής Ομόσπονδης Δημοκρατίας, της Ουγγρικής Δημοκρατίας, της Ισλανδικής Δημοκρατίας και της Πολωνικής Δημοκρατίας στην COST και προσδοκούν καρποφόρα συνεργασία μεταξύ των παλαιών και των νέων μελών της COST-

συμφωνούν να εξετάσουν με ενδιαφέρον τις αιτήσεις άλλων ευρωπαϊκών κρατών μετά από προσεκτική μελέτη της επιστημονικής αιτιολόγησης και της προοπτικής για αμοιβαίο όφελος-

επιβεβαιώνουν τη σαφή τους δέσμευση, τόσο σε υλικό όσο και σε οικονομικό επίπεδο, έναντι της COST ως σημαντικού και ευέλικτου μέσου για την προώθηση της ευρωπαϊκής συνεργασίας στον τομέα της έρευνας και της ανάπτυξης, με συντονισμένες δράσεις μεταξύ πολλών συμμετεχουσών χωρών σε διάφορους τομείς της έρευνας-

τονίζουν τη σημασία που προσλαμβάνει η ενίσχυση πρωτοβουλιών εκ μέρους των ίδιων των επιστημόνων και των τεχνικών εμπειρογνωμόνων για την προώθηση των προσπαθειών Ε & Α σε διεθνή βάση-

χαιρετίζουν το δυναμικό χαρακτήρα της COST και την προσαρμοστικότητά της στις μεταβαλλόμενες ανάγκες της διεθνούς συνεργασίας Ε & Α, ιδίως όσον αφορά τη μελέτη νέων τομέων έρευνας και την αναζήτηση λύσεων σε συγκεκριμένα προβλήματα Ε & Α σε διασυνοριακή συνεργασία μεταξύ εταίρων από το χώρο της επιστήμης, της έρευνας και της βιομηχανίας-

αναλαμβάνουν να προωθήσουν την COST ως σημαντικό μέσον για τη συνεργασία Ε & Α μεταξύ βιομηχανίας, πανεπιστημίων και ερευνητικών κέντρων σε διάφορες ευρωπαϊκές χώρες.

(1) Η Σοσιαλιστική Ομόσπονδη Δημοκρατία της Γιουγκοσλαβίας δεν υπέγραψε το ψήφισμα.(2) ΕΕ αριθ. C 171 της 6. 7. 1989 και ΕΕ αριθ. C 172 της 13. 7. 1990.